విద్యుత్‌, ఐటి షేర్ల వెలవెల
- సెన్సెక్స్‌ 144 పాయింట్లు పతనం
                ముంబయి : అమెరికా ఫెడరల్‌ రిజర్వు సమీక్ష నిర్ణయాలు వెల్లడి కానున్న నేపధ్యంలో బ్లూచిప్‌ కంపెనీల షేర్ల అమ్మకానికి మదుపర్లు మొగ్గు చూపారు. పదేళ్ల తర్వాత తొలిసారి ఫెడ్‌ వడ్డీ రేట్లను పెంచనుందన్న అంచనాల్లో దేశీయ స్టాక్‌ మార్కెట్లు నష్టాలు చవి చూశాయి. బుధవారం బిఎస్‌ఇ సెన్సెక్స్‌ 114.26 పాయింట్లు తగ్గి 28,622 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 37.4 పాయింట్లు క్షీణించి 8,685.90 వద్ద నమోదయ్యింది. బిఎస్‌ఇలో రంగాల వారిగా విద్యుత్‌ సూచీ అత్యధికంగా 1.09 శాతం పడిపోయింది. ఇదేక్రమంలో ఐటి సూచీ 0.94 శాతం, టెక్‌ 0.77 శాతం, కాపిటల్‌ గూడ్స్‌ 0.72 శాతం చొప్పున తగ్గాయి. మరోవైపు ఆయిల్‌అండ్‌ గ్యాస్‌ సూచీ 0.69 శాతం విలువ పెంచుకుంది. బ్యాంకింగ్‌ 0.48 శాతం, లోహ సూచీ 0.4 శాతం, వైద్య సూచీ 0.23 శాతం చొప్పున పెరిగాయి. రిలయన్స్‌ 1.39 శాతం, ఎస్‌బిఐఎన్‌ 1.34 శాతం, హీరో మోటో కార్ప్‌ 0.81 శాతం, కోల్‌ ఇండియా 0.75 శాతం, ఎస్‌ఎస్‌ఎల్‌టి 0.57 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఎన్‌టిపిసి 3.11 శాతం, భెల్‌ 2.2 శాతం, టాటా మోటార్స్‌ 2 శాతం, విప్రో 1.87 శాతం, ఒఎన్‌జిసి 1.5 శాతం చొప్పున అధిక నష్టాలు చవి చూశాయి. లోహ సూచీలో ఒకే ఒక్కటి సెసా స్టెరిలైట్‌ 0.57 శాతం పెరిగింది. మొత్తంగా మదుపర్ల మద్దతు కరువై 1585 స్టాక్స్‌ ప్రతికూలతో ముగియగా, మరోవైపు 1,264 స్టాక్స్‌ లాభాల్లో ముగిశాయి.
మీ స్నేహితులకు రికమెండ్ చెయ్యండి